**ผลการประชุมคณะรัฐมนตรี**

**ครั้งที่ 23/2559 วันอังคารที่ 7 มิถุนายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **070659**  **เรื่อง** **:** การปรับปรุงความตกลงที่ใช้ก่อตั้งกองทุนร่วมเพื่อสินค้าโภคภัณฑ์  **สารัตถะ :** กษ. เสนอ ครม. พิจารณาให้ความเห็นชอบต่อร่างความตกลงที่ใช้ก่อตั้งกองทุนร่วมเพื่อสินค้าโภคภัณฑ์ ฉบับปรับปรุง  โดยมีรายละเอียดสรุปได้ ดังนี้  1. กองทุนร่วมเพื่อสินค้าโภคภัณฑ์ (Common Fund for Commodities: CFC) เป็นสถาบันรัฐบาลระหว่างประเทศด้านการเงิน ที่อยู่ภายใต้กรอบโครงสร้างสหประชาชาติ ก่อตั้งเมื่อปี พ.ศ. ๒๕๓๒ มีวัตถุประสงค์เพื่อให้เงินทุนสนับสนุนแก่โครงการที่เกี่ยวข้องกับการพัฒนาสินค้าโภคภัณฑ์ และการเข้าสู่ตลาดของประเทศกำลังพัฒนาและพัฒนาน้อยที่สุด ทั้งนี้ CFC มีจำนวนสมาชิก ๑๐๕ ประเทศ (รวมประเทศไทย) และ ๑๐ องค์กร  2. เมื่อปี ๒๕๕๔ CFC ได้เริ่มมีการปฏิรูประบบการดำเนินงานมาเป็นระยะๆ และในการประชุม CFC ครั้งที่ ๑๐ เมื่อวันที่ ๔ กันยายน ๒๕๕๖ ณ กรุงเฮก ราชอาณาจักรเนเธอร์แลนด์ ที่ประชุมมีมติให้มีการแก้ไขปรับปรุงความตกลง ที่ใช้ก่อตั้ง CFC และให้มีการรับรองความตกลงฯ ฉบับปรับปรุงในการประชุมคณะมนตรีประศาสน์การครั้งที่ ๒๖  3. สำนักงานเศรษฐกิจการเกษตร ได้ดำเนินการขอความเห็นจากหน่วยงานที่เกี่ยวข้องมาเป็นระยะ ก่อนการประชุมคณะมนตรีฯ ครั้งที่ ๒๖ อาทิ สำนักงานคณะกรรมการกฤษฎีกา ธนาคารแห่งประเทศไทยสำนักงานคณะกรรมการกำกับหลักทรัพย์และตลาดหลักทรัพย์ กระทรวงการต่างประเทศ กระทรวงการคลัง และกระทรวงพาณิชย์ ซึ่งไม่มีหน่วยงานใดขัดข้องกับความตกลงฯ ฉบับปรับปรุงดังกล่าว อย่างไรก็ตาม กระทรวงการต่างประเทศให้ความเห็นเพิ่มเติมว่า ข้อตกลงฯ ฉบับปรับปรุงนี้ถือเป็นหนังสือสัญญาตามมาตรา ๒๓ ของรัฐธรรมนูญ (ฉบับชั่วคราว) แห่งราชอาณาจักรไทย พ.ศ. ๒๕๕๗ ซึ่งต้องได้รับความเห็นชอบของคณะรัฐมนตรี  ๔. ในการประชุมคณะมนตรีฯ ครั้งที่ ๒๖ เมื่อวันที่ ๑๐ ธันวาคม ๒๕๕๗ ที่ประชุมมีมติรับรองการแก้ไข ความตกลงการก่อตั้ง CFC เรียบร้อยแล้ว และให้ประเทศสมาชิกดำเนินการภายในประเทศเพื่อให้การรับรองภายใน ๑๓ เดือน หากไม่มีประเทศสมาชิกใดขอแก้ไขเพิ่มเติม ร่างความตกลงฯ ดังกล่าว จะมีผลบังคับใช้อย่างเป็นทางการ แต่ต่อมาในการประชุมคณะมนตรีฯ ครั้งที่ ๒๗ ระหว่างวันที่ ๘ - ๙ ธันวาคม ๒๕๕๘ ที่ประชุมได้มีมติให้ขยายเวลาในการให้การรับรองการแก้ไขความตกลงการก่อตั้ง CFC ออกไปอีก ๑ ปี (เดือนมกราคม ๒๕๖๐)  **มติ. ครม. :** เห็นชอบต่อร่างความตกลงที่ใช้ก่อตั้งกองทุนร่วมเพื่อสินค้าโภคภัณฑ์ฉบับปรับปรุง ตามที่ กษ. เสนอ | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ :**  เพื่อรักษาเสถียรภาพราคาสินค้าโภคภัณฑ์และให้เงินช่วยเหลือในรูปเงินกู้และเงินให้เปล่าแก่องค์การสินค้าโภคภัณฑ์  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 23/2559 วันอังคารที่ 7 มิถุนายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **070659**  **เรื่อง** **:** ร่างประกาศสำนักนายกรัฐมนตรี เรื่อง กำหนดให้เวนคืนอสังหาริมทรัพย์ ในท้องที่ตำบลท่าเคย ตำบลคลองไทร อำเภอท่าฉาง และตำบลลีเล็ด ตำบลศรีวิชัย ตำบลมะลวน ตำบลหัวเตย ตำบลท่าข้าม ตำบลพุนพิน ตำบลน้ำรอบ ตำบลหนองไทร ตำบลบางงอน อำเภอพุนพิน จังหวัดสุราษฎร์ธานี เป็นกรณีที่มีความจำเป็นโดยเร่งด่วน  **สารัตถะ :** กษ. เสนอ ครม. พิจารณาอนุมัติในหลักการร่างประกาศสำนักนายกรัฐมนตรี เรื่อง กำหนดให้เวนคืนอสังหาริมทรัพย์ ในท้องที่ตำบลท่าเคย ตำบลคลองไทร อำเภอท่าฉาง และตำบลลีเล็ด ตำบลศรีวิชัย ตำบลมะลวน  ตำบลหัวเตย ตำบลท่าข้าม ตำบลพุนพิน ตำบลน้ำรอบ ตำบลหนองไทร ตำบลบางงอน อำเภอพุนพิน จังหวัดสุราษฎร์ธานี เป็นกรณีที่มีความจำเป็นโดยเร่งด่วน ซึ่งมีสาระสำคัญเพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจ เข้าครอบครองหรือใช้อสังหาริมทรัพย์ในการก่อสร้างระบบระบายน้ำตามโครงการพัฒนาลุ่มน้ำตาปี – พุมดวง  โดยมีรายละเอียดสรุปได้ ดังนี้  1. กษ. เสนอว่า ได้มีพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลท่าเคย  ตำบลคลองไทร อำเภอท่าฉาง และตำบลลีเล็ด ตำบลศรีวิชัย ตำบลมะลวน ตำบลหัวเตย ตำบลท่าข้าม ตำบลพุนพิน ตำบลน้ำรอบ ตำบลหนองไทร ตำบลบางงอน อำเภอพุนพิน และตำบลท่ากระดาน อำเภอคีรีรัฐนิคม จังหวัดสุราษฎร์ธานี พ.ศ. 2554 และประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ตามพระราชกฤษฎีกาดังกล่าวเป็นกรณีที่มีความจำเป็นโดยเร่งด่วน เพื่อประโยชน์แก่การชลประทาน ในการก่อสร้างระบบส่งน้ำและระบบบายน้ำ ตามโครงการพัฒนาลุ่มน้ำตาปี – พุมดวง ไว้แล้ว ทั้งนี้ พระราชกฤษฎีกาดังกล่าวได้ครบกำหนดระยะเวลาใช้บังคับ ในวันที่ 27 เม.ย. 2558 จึงได้เสนอพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลท่าเคย ตำบลคลองไทร อำเภอท่าฉาง และตำบลลีเล็ด ตำบลศรีวิชัย ตำบลมะลวน ตำบลหัวเตย ตำบลท่าข้าม ตำบลพุนพิน ตำบลน้ำรอบ ตำบลหนองไทร ตำบลบางงอน อำเภอพุนพิน จังหวัดสุราษฎร์ธานี พ.ศ. 2558 ให้มีผลใช้บังคับออกไปอีก 4 ปี ซึ่งได้ประกาศในราชกิจจานุเบกษา เล่ม 132 ตอนที่ 123 ก ลงวันที่ 23 ธ.ค. 2558  2. ในการก่อสร้างตามโครงการพัฒนาลุ่มน้ำตาปี – พุมดวง มีที่ดินที่จะต้องดำเนินการเวนคืนทั้งหมดประมาณ 2,890 แปลง รวมเนื้อที่ประมาณ 3,120 ไร่ และได้เข้าทำการสำรวจข้อเท็จจริงเกี่ยวกับอสังหาริมทรัพย์ที่จะต้องเวนคืนและนำเสนอคณะกรรมการดำเนินการประชุมกำหนดค่าทดแทนเบื้องต้นให้แก่เจ้าของที่ดินผู้มีสิทธิและได้จัดซื้อจ่ายเงินค่าทดแทนไปแล้วตามพระราชกฤษฎีกาฉบับแรกซึ่งได้สิ้นสุดระยะเวลาใช้บังคับไปแล้ว จำนวน 1,810 แปลง  เนื้อที่ 1,899 – 1 – 87.5 ไร่ คงเหลือที่ดินอีกจำนวนประมาณ 1,080 แปลง เนื้อที่ประมาณ 1,220 ไร่ ภายในแนวเขตตามแผนที่ท้ายพระราชกฤษฎีกาดังกล่าวข้างต้นและได้เข้าทำการสำรวจข้อเท็จจริงแล้วบางส่วนและนำเสนอคณะกรรมการกำหนดราคาเบื้องต้นของอสังหาริมทรัพย์และกำหนดค่าทดแทน เพื่อพิจารณากำหนดค่าทดแทนเบื้องต้นให้แก่เจ้าของที่ดินผู้มีสิทธิแล้ว แต่ไม่สามารถดำเนินการจัดซื้อและจ่ายค่าทดแทนอสังหาริมทรัพย์ที่กำหนดให้ได้ทั้งหมด เนื่องจากมีเจ้าของที่ดินบางส่วนไม่ยอมรับราคาค่าทดแทนที่ดิน จึงเป็นปัญหาและอุปสรรคทำให้การดำเนินการเวนคืนตามพระราชกฤษฎีกาฯ ล่าช้าและไม่สามารถส่งมอบพื้นที่การก่อสร้างให้แก่ผู้รับจ้างตามเงื่อนไขหรือเงื่อนเวลาที่กำหนดไว้ (ปี พ.ศ. 2552 – 2559)  3. ชป. มีความจำเป็นต้องเร่งดำเนินการก่อสร้างให้แล้วเสร็จในปี 2559 เพื่อให้สอดคล้องกับแผนการเบิกจ่ายเงินงบประมาณที่ได้รับจัดสรรไว้แล้ว โดยมีงบประมาณในการดำเนินการทั้งโครงการ 3,330.00 ล้านบาท มิฉะนั้นจะส่งผลให้ไม่สามารถส่งน้ำให้กับราษฎรที่ประสบปัญหาการขาดแคลนน้ำเพื่อการเกษตร การอุปโภคและบริโภค ซึ่งปัจจุบันได้สั่งให้ผู้รับจ้างเข้าดำเนินการก่อสร้างในพื้นที่ที่เจ้าของที่ดินยินยอมแล้ว ดังนั้น เพื่อให้สามารถเข้าครอบครองและใช้อสังหาริมทรัพย์เพื่อการก่อสร้างได้ตามแผนงาน จึงมีความจำเป็นต้องดำเนินการประกาศกำหนดให้การเวนคืนอสังหาริมทรัพย์ ในท้องที่ตำบลท่าเคย ตำบลคลองไทร อำเภอท่าฉาง และตำบลลีเล็ด ตำบลศรีวิชัย ตำบลมะลวน  ตำบลหัวเตย ตำบลท่าข้าม ตำบลพุนพิน ตำบลน้ำรอบ ตำบลหนองไทร ตำบลบางงอน อำเภอพุนพิน จังหวัดสุราษฎร์ธานี เป็นกรณีที่มีความจำเป็นโดยเร่งด่วน หากการเวนคืนเนิ่นช้าไป จะทำให้การก่อสร้างไม่เป็นไปตามแผนงานที่กำหนดไว้และจะทำให้ราษฎรผู้ที่จะได้รับประโยชน์จากโครงการดังกล่าวต้องได้รับ ความเดือดร้อนเสียหาย เนื่องจากขาดแคลนน้ำเพื่อการเกษตร การอุปโภคและบริโภค ซึ่งจะเป็นปัญหาและอุปสรรคอย่างมากแก่การพัฒนาเศรษฐกิจและสังคม  **มติ ครม. :** อนุมัติในหลักการร่างประกาศสำนักนายกรัฐมนตรีดังกล่าว ตามที่ กษ. เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอ ครม. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจวางเงินค่าทดแทนให้แก่เจ้าของหรือผู้ครอบครองอสังหาริมทรัพย์ ที่ไม่ยอมรับราคาค่าทดแทนดังกล่าวต่อไป  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 23/2559 วันอังคารที่ 7 พฤษภาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **070659**  **เรื่อง** **:** ร่างพระราชบัญญัติปิโตรเลียม (ฉบับที่..) พ.ศ. .... และร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... รวม 2 ฉบับ  **สารัตถะ :** สคก. ได้เสนอ ครม. พิจารณา ดังนี้  1. ให้ความเห็นชอบร่างพระราชบัญญัติปิโตรเลียม (ฉบับที่..) พ.ศ. .... และร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... รวม 2 ฉบับ ของ พน. ที่ตรวจพิจารณาแล้ว  2. มอบให้ กค. (กรมสรรพากรและสำนักงานเศรษฐกิจการคลัง) และ พน. (กรมเชื้อเพลิงพลังงาน)  ศึกษาผลกระทบ ข้อดี ข้อเสีย และแนวทางในการดำเนินการปรับปรุงกฎหมายตามข้อเสนอแนะของ สนช.  ที่เสนอร่างพระราชบัญญัติปิโตรเลียม พ.ศ. .... และร่างพระราชบัญญัติภาษีเงินได้ปิโตรเลียม (ฉบับที่..) พ.ศ. ....  รวม 2 ฉบับ ให้ละเอียดรอบคอบเสียก่อน หากผลการศึกษาจากหน่วยงานที่เกี่ยวข้องดังกล่าวเห็นสมควรให้ปรับปรุงพระราชบัญญัติปิโตรเลียมฯ และแก้ไขเพิ่มเติมพระราชบัญญัติภาษีเงินได้ปิโตรเลียมฯ ตามที่สมาชิก สนช.  เสนอในประเด็น ใด ก็ให้เสนอ ครม. พิจารณาให้ความเห็นชอบและส่งให้ สคก. ดำเนินการต่อไป  โดยมีรายละเอียดสรุปได้ ดังนี้  1. คณะกรรมการกฤษฎีกา (คณะพิเศษ) ได้ตรวจพิจารณาร่างพระราชบัญญัติปิโตรเลียม (ฉบับที่..) พ.ศ. .... และร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... ตามมติ ครม. โดยสรุปผลการพิจารณาได้ ดังนี้  2. **ร่างพระราชบัญญัติปิโตรเลียม (ฉบับที่..) พ.ศ. ....**  2.1 ได้มีการแก้ไขเพิ่มเติมเนื้อหาของร่างพระราชบัญญัติ ดังนี้  1) เพิ่มทางเลือกในการสำรวจและผลิตปิโตรเลียมให้ใช้ระบบสัญญาจ้างสำรวจและผลิตได้ด้วย นอกเหนือจากระบบสัญญาแบ่งปันผลผลิต  2) กำหนดให้รัฐมนตรีโดยคำแนะนำของคณะกรรมการมีอำนาจพิจารณากำหนดให้แปลงสำรวจใดสมควรที่จะดำเนินการสำรวจและผลิตปิโตรเลียมในรูปแบบของสัญญาจ้างสำรวจและผลิต และกำหนดให้รัฐมนตรี มีอำนาจลงนามในสัญญาจ้างสำรวจและผลิตกับผู้รับสัญญาจ้างสำรวจและผลิต  3) เพิ่มหลักเกณฑ์ต่างๆ เกี่ยวกับสัญญาจ้างสำรวจและผลิต เช่น การใช้จ่ายเงินที่ได้จากการขายหรือจำหน่ายผลผลิตปิโตรเลียม ค่าภาคหลวง เป็นต้น  4) เพิ่มบทบัญญัติที่ให้นำบทบัญญัติในพระราชบัญญัติปิโตรเลียมฯ มาใช้บังคับแก่ผู้รับสัญญาจ้างสำรวจและผลิตได้เท่าที่ไม่ขัดหรือแย้งกับบทบัญญัติในหมวด 3/2  2.2 กรณีที่คณะกรรมาธิการวิสามัญฯ มีข้อเสนอ**ให้มีการเพิ่มหลักการของบรรษัทน้ำมันแห่งชาติ** พิจารณาแล้วเห็นว่า หลักการในการเพิ่มบรรษัทน้ำมันแห่งชาตินั้นยังไม่มีความชัดเจนในเรื่องของโครงสร้างองค์กร  และอำนาจหน้าที่อาจซ้ำซ้อนกับการปฏิบัติหน้าที่ขององค์กรหรือหน่วยงานที่มีอำนาจหน้าที่อยู่ในปัจจุบัน รวมทั้งอาจกระทบถึงงบประมาณและบุคคลกรในการดำเนินการจัดตั้งองค์กรขึ้นใหม่ อย่างไรก็ตาม หากเห็นควรให้มีการจัดตั้งบรรษัทน้ำมันแห่งชาติต่อไป สมควรที่คณะรัฐมนตรีจะ**มอบให้ พน. ศึกษาโครงสร้างขององค์กร อำนาจหน้าที่ กลไกการใช้งบประมาณและบุคลากร ผลกระทบ ข้อดี ข้อเสีย และแนวทางในการดำเนินการให้ละเอียดรอบคอบเสียก่อนนำเสนอ ครม. พิจารณาให้ความเห็นชอบในหลักการต่อไป**  2.3 กรณีข้อสังเกตของคณะกรรมาธิการวิสามัญฯ ในประเด็นปลีกย่อยของร่างพระราชบัญญัติ  ได้พิจารณาแล้วเห็นว่ามีประเด็นที่สามารถแก้ไขเพิ่มเติมได้ เช่น การใช้ประโยชน์จากน้ำในหลุมเจาะ การยกเว้นค่าภาคหลวง การยกเลิกการให้ชำระค่าภาคหลวงเป็นเงินตราต่างประเทศได้ เป็นต้น  3. **ร่างพระราชบัญญัติภาษีเงินได้ปิโตรเลียม (ฉบับที่..) พ.ศ. ....**  3.1 การดำเนินการตามระบบสัญญาจ้างสำรวจและผลิตมีลักษณะเป็นสัญญาจ้างทำของบประมวลกฎหมายแพ่งและพาณิชย์ ผู้รับสัญญาจ้างสำรวจและผลิตเป็นเพียงผู้รับจ้างตามสัญญา จึงไม่สมควรอยู่ใต้บทบัญญัติ แห่งพระราชบัญญัติภาษีเงินได้ปิโตรเลียม พ.ศ. 2514 แต่ผู้รับสัญญาจ้างสำรวจและผลิตมีหน้าที่เสียภาษีเงินได้ ตามบทบัญญัติในประมวลรัษฎากร ดังนั้น จึงไม่ได้แก้ไขเพิ่มเติมพระราชบัญญัติภาษีเงินได้ปิโตรเลียมฯ เพื่อรองรับกรณี ของสัญญาจ้างสำรวจและผลิตดังกล่าว **ทั้งนี้ ได้กำหนดไม่ให้ยกเว้นการเสียภาษีอากรอื่นแก่ผู้รับสัญญาจ้างสำรวจและผลิตไว้ในกฎหมายว่าด้วยปิโตรเลียมแล้ว**  3.2 กรณีข้อสังเกตของคณะกรรมาธิการวิสามัญฯ ในประเด็นปลีกย่อยของร่างพระราชบัญญัติ เห็นว่า ข้อเสนอแก้ไขเพิ่มเติมของคณะกรรมาธิการวิสามัญฯ ในประเด็นปลีกย่อยทั้งหมดจะส่งผลกระทบต่อระบบการจัดเก็บภาษีเงินได้ปิโตรเลียมในปัจจุบันจึงมีความ**จำเป็นจะต้องนำไปศึกษาโดยละเอียดรอบคอบเสียก่อน จึงไม่ได้แก้ไขเพิ่มเติมในประเด็นปลีกย่อยแต่อย่างใด**  4. คณะกรรมการกฤษฎีกา (คณะพิเศษ) ได้พิจารณาร่างพระราชบัญญัติปิโตรเลียม พ.ศ. .... และ ร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... รวม 2 ฉบับ ที่สมาชิกสภานิติบัญญัติแห่งชาติเสนอข้อเสนอแนะ ดังนี้  4.1 **ร่างพระราชบัญญัติปิโตรเลียม พ.ศ. .... ที่สมาชิก สนช. เสนอ**นั้น เป็นร่างที่ปรับปรุงกฎหมาย ว่าด้วยปิโตรเลียมทั้งฉบับ ซึ่งมีหลักการหลายประการที่ซ้ำซ้อนกับร่างฯ คณะกรรมการกฤษฎีกา (คณะพิเศษ) ตรวจพิจารณาแล้ว รวมประเด็นที่คณะกรรมการกฤษฎีกา (คณะพิเศษ) และ พน. เห็นว่าสามารถแก้ไขเพิ่มเติมในชั้นนี้ได้  และบางประเด็นที่สมควรให้ พน. รับไปศึกษาให้ละเอียดรอบคอบเสียก่อน ดังนั้น **เห็นควรที่ ครม. จะมอบให้ พน.  รับร่างพระราชบัญญัติดังกล่าวไปศึกษาให้ละเอียดรอบคอบพร้อมกันไป หากเห็นควรแก้ไขเพิ่มเติมในประเด็นใด จึงเสนอให้ ครม. พิจารณาให้ความเห็นชอบต่อไป**  4.2 ร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... ที่สมาชิก สนช. เสนอนั้นเป็นร่างแก้ไขเพิ่มเติมในรายละเอียดเช่นเดียวกับข้อเสนอในประเด็นปลีกย่อยของคณะกรรมาธิการสามัญฯ ซึ่งผู้แทน กค. (กรมสรรพากร) ได้เคยพิจารณาประเด็นนั้นแล้ว เห็นว่าจะส่งผลกระทบต่อระบบจัดการเก็บภาษีเงินได้ปิโตรเลียม ในปัจจุบัน จำเป็นต้องศึกษาผลกระทบโดยละเอียด ดังนั้น เห็นสมควรที่ ครม. มอบให้ กค. รับร่างพระราชบัญญัติดังกล่าวไปศึกษาให้ละเอียดรอบคอบพร้อมกันไป หากเห็นควรแก้ไขเพิ่มเติมในประเด็นใดจึงเสนอให้ ครม. พิจารณาให้ ความเห็นชอบต่อไป  ความเห็นของ กษ.  กษ. พิจารณาแล้ว เห็นด้วยกับหลักการร่างพระราชบัญญัติปิโตรเลียม (ฉบับที่..) พ.ศ. .... และร่างพระราชบัญญัติภาษีเงินได้ปิโตรเลียม (ฉบับที่..) พ.ศ. .... รวม 2 ฉบับ เนื่องจากเป็นการเพิ่มทางเลือกให้รัฐสามารถนำระบบสัญญาแบ่งปันผลผลิตหรือระบบสัญญาจ้างสำรวจและผลิตมาใช้ในการบริหารจัดการทรัพยากรปิโตรเลียมนอกเหนือไปจาก การพิจารณาให้สัมปทานปิโตรเลียมภายใต้กฎหมายที่มีอยู่ในปัจจุบัน รวมทั้งสามารถกำหนดอัตราและหลักเกณฑ์ ในการคำนวณภาษีเงินได้ปิโตรเลียมให้สอดคล้องกับลักษณะการดำเนินการของระบบสัญญาแบ่งปันผลผลิตได้  **มติ. ครม.** : เห็นชอบและรับทราบ ดังนี้  1. เห็นชอบร่างพระราชบัญญัติปิโตรเลียม (ฉบับที่ ..) พ.ศ. .... และร่างพระราชบัญญัติภาษีเงินได้ ปิโตรเลียม (ฉบับที่ ..) พ.ศ. .... รวม 2 ฉบับ ของ พน. ที่ สคก. ตรวจพิจารณาแล้ว และส่งให้ ปนช. พิจารณาก่อนเสนอ สนช. ต่อไป  2. รับทราบผลการพิจารณาร่างพระราชบัญญัติปิโตรเลียม พ.ศ. .... และร่างพระราชบัญญัติภาษีเงินได้ปิโตรเลียม (ฉบับที่ ..) พ.ศ. .... ซึ่ง สนช. เสนอ ตามที่สคก. เสนอ และให้ สลค. ส่งผลการพิจารณาของ สคก.  ให้ สนช. ทราบด้วย  3. ให้ พน. ศึกษาโครงสร้างขององค์กร อำนาจหน้าที่ กลไกการใช้งบประมาณและบุคลากร ผลกระทบ ข้อดี ข้อเสีย และแนวทางในการดำเนินการของบรรษัทน้ำมันแห่งชาติ และร่วมกับกระทรวงการคลัง ศึกษาผลกระทบ ข้อดี ข้อเสีย และแนวทางในการดำเนินการปรับปรุงกฎหมายตามข้อเสนอของสมาชิก สนช. ที่เสนอ ร่างพระราชบัญญัติดังกล่าว รวม 2 ฉบับ ให้ละเอียดรอบคอบ หากเห็นสมควรให้ปรับปรุงแก้ไขในประเด็นใด ๆ  ให้เสนอ ครม. อีกครั้งหนึ่ง | **หน่วยงานที่รับผิดชอบ** : สคก./กษ. (สกม.)  **ประโยชน์ที่ได้รับ :**  เพื่อให้การบริหารจัดการทรัพยากรปิโตรเลียมและระบบจัดเก็บภาษีปิโตรเลียมที่เกี่ยวข้องเป็นไปอย่างมีประสิทธิภาพและเหมาะสมกับพื้นที่แปลงปิโตรเลียมแต่ละแห่ง  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 23/2559 วันอังคารที่ 7 มิถุนายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือว่าเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **070659**  **เรื่อง** **:** รายงานผลการพิจารณาข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย  (เรื่อง การปฏิรูปกลไกการบริหารจัดการทรัพยากรน้ำและร่างพระราชบัญญัติบริหารจัดการทรัพยากรน้ำ  พ.ศ. ....)  **สารัตถะ :** ทส. เสนอ ครม. ทราบรายงานผลการพิจารณาข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย(เรื่อง การปฏิรูปกลไกการบริหารจัดการทรัพยากรน้ำและร่างพระราชบัญญัติบริหารจัดการทรัพยากรน้ำพ.ศ. ....) มาเพื่อดำเนินการ  โดยมีรายละเอียดสรุปได้ ดังนี้  ทส. โดยกรมทรัพยากรน้ำได้เสนอรายงานผลการดำเนินการ มาเพื่อดำเนินการ โดยหน่วยงานที่เกี่ยวข้องได้แก่ กษ. มท. สงป. และ สคก. มีความสอดคล้องกันที่จะให้มีกฎหมายระดับพระราชบัญญัติเพื่อให้เป็นกฎหมายกลาง ในการบูรณาการบริหารจัดการทรัพยากรน้ำของประเทศเป็นไปในทางทิศทางเดียวกัน มีความเป็นเอกภาพ สรุปได้ ดังนี้   |  |  |  | | --- | --- | --- | | **ประเด็น** | **ความเห็นของหน่วยงานที่เกี่ยวข้อง เกี่ยวกับร่าง พ.ร.บ. ทรัพยากรน้ำ พ.ศ. .... ตามที่ ทส. เสนอ** | **ความเห็นของหน่วยงานที่เกี่ยวข้องเกี่ยวกับร่าง พ.ร.บ. บริหารจัดการทรัพยากรน้ำ พ.ศ. .... ตามที่ สปช. เสนอ** | | **1. หลักการและสาระสำคัญ** | ร่าง พ.ร.บ. นี้ เป็นกฎหมายที่ตราขึ้นเพื่อวางหลักเกณฑ์และมาตรการในการรับประกันสิทธิ ขั้นพื้นฐานของประชาชนในการเข้าถึงน้ำ การบริหารจัดการน้ำ การควบคุมการใช้น้ำ  การใช้น้ำอย่างมีประสิทธิภาพและยั่งยืน การพัฒนา การคุ้มครอง ฟื้นฟู และอนุรักษ์แหล่งน้ำ การป้องกันและแก้ไขปัญหาน้ำท่วมและน้ำแล้ง โดยมีทั้ง การจัดการที่เป็นระบบและการแก้ไขปัญหาอย่างเร่งด่วนในการเกิดภัยพิบัติ การกระจายอำนาจและ มีส่วนร่วมของประชาชนในลุ่มน้ำ ตลอดจนการตั้งองค์กรที่เกี่ยวข้องกับทรัพยากรน้ำทั้งในระดับชาติ ระดับลุ่มน้ำรวมทั้งองค์กรผู้ใช้น้ำ | มีหลักการและกลไกการปฏิรูป การบริหารจัดการทรัพยากรน้ำที่คล้ายคลึงกันแต่มีรายละเอียด ในการบริหารจัดการทรัพยากรน้ำ บางประการที่แตกต่างกันซึ่งส่วนใหญ่เป็นรายละเอียดที่มีความแตกต่าง ในวิธีการหรือรูปแบบที่จะนำไปสู่ การบริหารจัดการทรัพยากรน้ำ | | **2. การจัดตั้งหน่วยงานใหม่** | ไม่มีบัญญัติในเรื่องนี้ เนื่องจาก กรมทรัพยากรน้ำ มีภารกิจเกี่ยวกับการบริหารจัดการทรัพยากรน้ำโดยตรงและปัจจุบันทำหน้าที่เป็นฝ่ายเลขานุการ ของคณะกรรมการทรัพยากรน้ำแห่งชาติ ตามระเบียบสำนักนายกรัฐมนตรีว่าด้วยการบริหารจัดการทรัพยากรน้ำ พ.ศ. 2550 ซึ่งสอดคล้อง กับความเห็นของ สคก. ที่ให้ความเห็นแล้วว่า  การจัดตั้งหน่วยงานของรัฐขึ้นใหม่ จะต้องปฏิบัติตามมติของคณะรัฐมนตรีเมื่อวันที่ 24 ก.ค. 2550 ที่ต้องดำเนินการขอจัดตั้งส่วนราชการเสนอคณะกรรมการพัฒนาโครงสร้างระบบราชการ ของกระทรวงและสำนักงานคณะกรรมการพัฒนาระบบราชการพิจารณาก่อนนำเสนอคณะรัฐมนตรีหากยังไม่มีการดำเนินการก็ไม่อาจกำหนดให้ มีการจัดตั้งสำนักงานคณะกรรมการทรัพยากรน้ำแห่งชาติขึ้นเป็นหน่วยงานระดับกรม ในร่างพระราชบัญญัตินี้ได้ | ร่าง พ.ร.บ. ดังกล่าว เสนอให้มีการจัดตั้งสำนักงานคณะกรรมการทรัพยากรน้ำแห่งชาติขึ้นเป็นระดับกรม | | **3. การจัดตั้งกองทุน** | ไม่มีการจัดตั้งกองทุน | ไม่ปรากฏว่าได้ดำเนินการตามมติ ครม. เมื่อวันที่ 27. ธ.ค. 2554 และระเบียบสำนักนายกรัฐมนตรีว่าด้วยการขอจัดตั้ง การดำเนินงาน และการประเมินผล การดำเนินงานทุนหมุนเวียน พ.ศ. 2557 จึงไม่อาจกำหนดให้มีกองทุนทรัพยากรน้ำไว้ในร่างพระราชบัญญัติ นี้ได้ ทั้งนี้ กรมทรัพยากรน้ำได้ มีการศึกษาวิจัยและทบทวนแล้วพบว่าการบัญญัติเรื่องกองทุนไว้ใน ร่างพระราชบัญญัติทรัพยากรน้ำ พ.ศ. .... ไม่สอดคล้องกับระบบการจัดตั้งกองทุนในปัจจุบัน |   ทั้งนี้ สคก. มีความเห็นว่า ควรผลักดันร่างพระราชบัญญัติทรัพยากรน้ำ พ.ศ. ... ประกาศใช้บังคับเป็นกฎหมายโดยเมื่อใช้บังคับในระยะหนึ่ง หากเห็นว่ากลไกในกฎหมายมีข้อบกพร่องส่วนใด ทส. สามารถเสนอแก้ไขเพิ่มเติมในภายหลังได้  **มติ. ครม. :** 1. รับทราบรายงานผลการพิจารณาข้อเสนอแนะเพื่อการปฏิรูปตามมาตรา 31 ของรัฐธรรมนูญแห่งราชอาณาจักรไทย (เรื่อง การปฏิรูปกลไกการบริหารจัดการทรัพยากรน้ำและร่างพระราชบัญญัติบริหารจัดการทรัพยากรน้ำ พ.ศ. ....) ตามที่ ทส. เสนอ  2. ให้ สลค. ส่งรายงานผลการพิจารณาของ ทส. และความเห็นของ กษ. และ สงป. ให้คณะกรรมการประสานงาน รวม 3 ฝ่าย (ครม. สนช. และ สปท. ) เพื่อพิจารณาความสอคล้องและความเหมาะสมกับการปฏิรูปประเทศต่อไป และให้แจ้ง สศช. ในฐานะฝ่ายเลขานุการร่วมคณะกรรมการจัดทำยุทธศาสตร์ชาติเพื่อดำเนินการในส่วนที่เกี่ยวข้องต่อไป | **หน่วยงานที่รับผิดชอบ** : ทส./กษ. (ชป./พด.)  **ประโยชน์ที่ได้รับ :**  เพื่อให้กฎหมายกลางในการบริหารจัดการทรัพยากรน้ำของประเทศเป็นไปในทิศทางเดียวกัน มีความเป็นเอกภาพและมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 23/2559 วันอังคารที่ 7 มิถุนายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **070659**  **เรื่อง** **:** การมีผลบังคับใช้ของความตกลงทางการค้าระหว่างรัฐบาลแห่งสาธารณรัฐอิสลามอิหร่านกับรัฐบาลแห่งราชอาณาจักรไทย (Trade Agreement between the Government of the Islamic Republic of Iran and the Government of the Kingdom of Thailand)  **สารัตถะ :** พณ. เสนอ ครม. พิจารณา ดังนี้  1) เห็นชอบให้ความตกลงทางการค้าระหว่างรัฐบาลแห่งสาธารณรัฐอิสลามอิหร่านกับรัฐบาลแห่งราชอาณาจักรไทย Trade Agreement between the Government of the Islamic Republic of Iran and the Government of the Kingdom of Thailand) มีผลบังคับใช้ตามข้อ 11 ของความตกลงฯ ที่ระบุว่า ความตกลงฉบับนี้จะมีผลบังคับใช้ในวันที่ได้รับแจ้งเป็นลายลักษณ์อักษรครั้งสุดท้ายโดยภาคีคู่สัญญาฝ่ายหนึ่งถึงภาคีคู่สัญญาอีกฝ่ายหนึ่งระบุว่าได้ดำเนินการตามกฎหมายและกฎระเบียบของตนเพื่อการมีผลบังคับใช้ของความตกลงนี้เรียบร้อยแล้ว เพื่อให้ความตกลงฯ มีผลบังคับใช้โดยสมบูรณ์  2) มอบหมายให้ กต. จัดทำหนังสือแจ้งการมีผลบังคับใช้ของความตกลงทางการค้าระหว่างรัฐบาล แห่งสาธารณรัฐอิสลามอิหร่านกับรัฐบาลแห่งราชอาณาจักรไทย  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 26 ม.ค. 2559 เห็นชอบร่างความตกลงทางการค้าระหว่างรัฐบาลแห่งสาธารณรัฐอิสลามแห่งอิหร่านกับรัฐบาลแห่งราชอาณาจักรไทย Trade Agreement between the Government of the Islamic Republic of Iran and the Government of the Kingdom of Thailand) และอนุมัติให้ รมว.พณ. หรือผู้ที่ได้รับมอบหมายลงนามในร่างความตกลงฯ ตามที่ พณ. เสนอ  2. พณ. รายงานว่า รมว.พณ. ได้**ลงนามความตกลงทางการค้าระหว่างรัฐบาลแห่งสาธารณรัฐอิสลามอิหร่านกับรัฐบาลแห่งราชอาณาจักรไทย ในช่วงการเดินทางเยือนอิหร่านอย่างเป็นทางการของรองนายกรัฐมนตรี  (นายสมคิด จาตุศรีพิทักษ์) เมื่อวันที่ 2 ก.พ. 2559** ณ กรุงเตหะราน สาธารณรัฐอิสลามอิหร่าน โดยความตกลงดังกล่าวมีสาระสำคัญครอบคลุมความร่วมมือทางเศรษฐกิจด้านต่างๆ ประกอบด้วย  2.1 การส่งเสริมให้มีการพัฒนาความสัมพันธ์ทางการค้าระหว่างกันภายใต้ขอบเขตของกฎหมาย และระเบียบข้อบังคับของแต่ละประเทศ  2.2 การอำนวยความสะดวกในเรื่องต่างๆ ให้แก่กัน อาทิ การเข้าร่วมงานแสดงสินค้า การจัดตั้งสำนักงานการค้าหรือศูนย์เพื่อการค้า ความร่วมมือระหว่างสภาหอการค้าและการแลกเปลี่ยนผู้แทนการค้า  2.3 การจัดตั้งคณะกรรมการร่วมทางการค้า (Joint Trade Committee) ซึ่งประกอบด้วยผู้แทนของหน่วยงานที่เกี่ยวข้องต่างๆ ของทั้งสองประเทศ เพื่อติดตามและทบทวนการปฏิบัติความตกลงฯ และวิเคราะห์โอกาส  และแนวทางในการขยายความสัมพันธ์ทางการค้าระหว่างกัน  3. **ตามข้อ 11 ของความตกลงทางการค้าระบุว่า ความตกลงฯ จะมีผลบังคับใช้ในวันที่ได้รับแจ้งเป็น ลายลักษณ์อักษรครั้งสุดท้ายโดยภาคีคู่สัญญาฝ่ายหนึ่งถึงภาคีคู่สัญญาอีกฝ่ายหนึ่ง**ระบุว่าได้ดำเนินการตามกฎหมายและกฎระเบียบของตนเพื่อการมีผลบังคับใช้ความตกลงนี้แล้ว  4. **พณ. กำหนดเป็นเจ้าภาพจัดการประชุมคณะกรรมการร่วมทางการค้าไทย – อิหร่าน ครั้งที่ 1 ในช่วงกลางปี 2559 จึงจำเป็นต้องนำเสนอ ครม. พิจารณาให้ความเห็นชอบ เพื่อให้ความตกลงฯ มีผลบังคับใช้และสามารถจัดการประชุมคณะกรรมการร่วมทางการค้าไทย – อิหร่าน ครั้งที่ 1 ได้ในช่วงเวลาดังกล่าว**  5. พณ. แจ้งว่า เนื้อหาสาระสำคัญของความตกลงฯ ฉบับนี้ เป็นการแสดงเจตนารมณ์เพื่อกระชับความร่วมมือ ทางเศรษฐกิจการค้าระหว่างไทยกับสาธารณรัฐอิสลามอิหร่านโดยทั่วไป จึงไม่เป็นหนังสือสัญญาที่มีบทเปลี่ยนแปลง อาณาเขตไทย หรือมีผลกระทบต่อความมั่นคงทางเศรษฐกิจหรือสังคมของประเทศอย่างกว้างขวาง จึง**ไม่เข้าข่ายหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช 2557 จึงไม่จำเป็นต้องขอความเห็นชอบจากสภานิติบัญญัติแห่งชาติ** ทั้งนี้ กษ. อก. สศช. สำนักงานคณะกรรมการส่งเสริมการลงทุน (สกท.) พน. กค. และธนาคารแห่งประเทศไทย (ธปท.) ไม่มีข้อขัดข้องต่อความตกลงฯ ดังกล่าว  6. **ในการลงนามร่างความตกลงฯ ฉบับภาษาไทยนั้น ได้มีการปรับปรุงชื่อทางการของประเทศอิหร่าน “สาธารณรัฐอิสลามแห่งอิหร่าน” เป็น “สาธารณรัฐอิสลามอิหร่าน” เพื่อให้มีความถูกต้องและเหมาะสม** ทั้งนี้ เป็นไปตามมติ ครม. เมื่อวันที่ 26 ม.ค. 2559 (ตามข้อ 1.) ซึ่งเห็นชอบให้ พณ. สามารถดำเนินการปรับปรุงถ้อยคำของ ร่างความตกลงฯ โดยไม่ขัดกับหลักการที่ ครม. ให้ความเห็นชอบไว้  ความเห็นของ กษ.  กษ. ขอเรียนว่า การมีผลบังคับใช้ความตกลงฯ จะทำให้เกิดการขับเคลื่อนการดำเนินความร่วมมือระหว่างสองฝ่ายให้เกิดผลเป็นรูปธรรม โดยเฉพาะอย่างยิ่งความร่วมมือด้านอุตสาหกรรมอาหารแปรรูปและอุตสาหกรรมอาหารฮาลาล ทั้งนี้ กษ. พร้อมสนับสนุนการดำเนินงานในส่วนที่เกี่ยวข้องเพื่อให้สามารถเพิ่มมูลค่าการค้าสินค้าเกษตรที่มีศักยภาพของไทยไปยังอิหร่าน และก่อให้เกิดประโยชน์ทางเศรษฐกิจร่วมกันทั้งสองฝ่าย รวมทั้งสามารถบรรลุข้อตกลงในการกระชับความสัมพันธ์ทางเศรษฐกิจภายใต้ความตกลงฯ นี้  **มติ ครม. :** เห็นชอบตามที่ พณ. เสนอ | **หน่วยงานที่รับผิดชอบ** : พณ./กษ. (สกต.)  **ประโยชน์ที่ได้รับ :**  ทำให้เกิดการขับเคลื่อนการดำเนินความร่วมมือระหว่างสองฝ่ายให้เกิดผลเป็นรูปธรรม โดยเฉพาะอย่างยิ่งความร่วมมือด้านอุตสาหกรรมอาหารแปรรูปและอุตสาหกรรมอาหารฮาลาล และยังสามารถเพิ่มมูลค่าการค้าสินค้าเกษตรที่มีศักยภาพของไทยไปยังอิหร่าน และก่อให้เกิดประโยชน์ทางเศรษฐกิจร่วมกันทั้งสองฝ่าย  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ ๒๓/2559 วันอังคารที่ ๗ มิถุนายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่ข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **0๗0659**  **เรื่อง** **:** การขอขยายระยะเวลาการบังคับใช้ประกาศกระทรวงทรัพยากรธรรมชาติและสิ่งแวดล้อม เรื่อง กำหนด เขตพื้นที่และมาตรการคุ้มครองสิ่งแวดล้อมในบริเวณพื้นที่จังหวัดเพชรบุรี จังหวัดประจวบคีรีขันธ์ จังหวัดชลบุรี และจังหวัดภูเก็ต พ.ศ. 2553 รวม 3 ฉบับ ออกไปอีก 2 ปี  **สารัตถะ :** ทส. เสนอ ครม. พิจารณาให้ความเห็นชอบในหลักการร่างประกาศกระทรวงทรัพยากรธรรมชาติและสิ่งแวดล้อม รวม 3 ฉบับ ดังนี้  1. ร่างประกาศกระทรวงทรัพยากรธรรมชาติและสิ่งแวดล้อม เรื่อง ขยายระยะเวลาการใช้บังคับประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่อำเภอบ้านแหลม อำเภอเมืองเพชรบุรี อำเภอท่ายาง และอำเภอชะอำ จังหวัดเพชรบุรี อำเภอหัวหิน และอำเภอ ปราณบุรี จังหวัดประจวบคีรีขันธ์ พ.ศ. 2553  2. ร่างประกาศกระทรวงทรัพยากรธรรมชาติและสิ่งแวดล้อม เรื่อง ขยายระยะเวลาการใช้บังคับประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่อำเภอบางละมุง อำเภอสัตหีบ จังหวัดชลบุรี พ.ศ. 2553  3. ร่างประกาศกระทรวงทรัพยากรธรรมชาติและสิ่งแวดล้อม เรื่อง ขยายระยะเวลาการใช้บังคับประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่จังหวัดภูเก็ต พ.ศ. 2553  โดยมีรายละเอียดสรุปได้ ดังนี้  1. ทส. รายงานว่า ได้ดำเนินการประกาศเขตพื้นที่ให้ใช้มาตรการคุ้มครองสิ่งแวดล้อมโดยอาศัยอำนาจตามความในมาตรา 44 และมาตรา 45 แห่งพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535  ออกเป็นประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อมในบริเวณพื้นที่อำเภอบ้านแหลม อำเภอเมืองเพชรบุรี อำเภอท่ายาง และอำเภอชะอำ จังหวัดเพชรบุรี อำเภอหัวหิน  และอำเภอปราณบุรี จังหวัดประจวบคีรีขันธ์ ในบริเวณพื้นที่อำเภอบางละมุง และอำเภอสัตหีบ จังหวัดชลบุรี  และในบริเวณพื้นที่จังหวัดภูเก็ต พ.ศ. 2553 รวม 3 ฉบับ ซึ่งมีผลใช้บังคับตั้งแต่วันที่ 31 กรกฎาคม 2553  เป็นระยะเวลา 5 ปี และสิ้นสุดอายุการใช้บังคับในวันที่ 30 กรกฎาคม 2558 ซึ่ง ทส. ได้ดำเนินการขยายระยะเวลา การใช้บังคับประกาศกระทรวงทรัพยากรธรรมชาติและสิ่งแวดล้อม ทั้ง 3 ฉบับออกไปแล้ว 1 ปี โดยจะสิ้นสุดการบังคับใช้ในวันที่ 30 กรกฎาคม 2559  2. เนื่องจากประกาศกระทรวงทรัพยากรธรรมชาติและสิ่งแวดล้อม เรื่อง ขยายระยะเวลาการใช้บังคับประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่อำเภอบ้านแหลม อำเภอเมืองเพชรบุรี อำเภอท่ายาง และอำเภอชะอำ จังหวัดเพชรบุรี อำเภอหัวหิน และ อำเภอปราณบุรี จังหวัดประจวบคีรีขันธ์ ในบริเวณพื้นที่อำเภอบางละมุง และอำเภอสัตหีบ จังหวัดชลบุรี และในบริเวณพื้นที่จังหวัดภูเก็ต พ.ศ. 2553 โดย**ประกาศกระทรวงฯ ทั้ง 3 ฉบับ จะสิ้นสุดอายุการบังคับใช้ในวันที่ 30 กรกฎาคม 2559 ดังนั้น จึงมีความจำเป็นเร่งด่วนอย่างยิ่งที่จะต้องดำเนินการขยายระยะเวลาการใช้บังคับประกาศกระทรวงทรัพยากรธรรมชาติและสิ่งแวดล้อม ทั้ง 3 ฉบับ ให้มีผลบังคับใช้ได้ทันทีในวันที่ 31 กรกฎาคม 2559** หากไม่สามารถดำเนินการขยายระยะเวลาการบังคับใช้ได้ตามกำหนดเวลาดังกล่าว จะทำให้การใช้มาตรการคุ้มครองสิ่งแวดล้อมตามประกาศกระทรวงฯ ทั้ง 3 ฉบับ เกิดช่องว่างของการบังคับใช้กฎหมาย ซึ่งจะส่งผลเสียหายต่อการรักษาทรัพยากรธรรมชาติและคุณภาพสิ่งแวดล้อมในเขตพื้นที่คุ้มครองสิ่งแวดล้อมดังกล่าว  3. ใน**การประชุมคณะกรรมการสิ่งแวดล้อมแห่งชาติ ครั้งที่ 1 /2559 เมื่อวันที่ 19 กุมภาพันธ์ 2559  ได้พิจารณาแล้วมีมติเห็นชอบให้ขยายระยะเวลาการบังคับใช้ประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่จังหวัดเพชรบุรี จังหวัดประจวบคีรีขันธ์ จังหวัดชลบุรี และจังหวัดภูเก็ต พ.ศ. 2553 รวม 3 ฉบับ ออกไปอีก 2 ปี นับจากวันที่ 31 กรกฎาคม 2559**  และให้นำเสนอคณะรัฐมนตรีพิจารณาให้ความเห็นชอบตามที่กำหนดไว้ในมาตรา 45 แห่งพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 ต่อไป  ความเห็นของ กษ  กษ. พิจารณาแล้วเห็น เห็นด้วยกับหลักการขอขยายระยะเวลาการบังคับใช้ประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่จังหวัดเพชรบุรี  จังหวัดประจวบคีรีขันธ์ จังหวัดชลบุรี และจังหวัดภูเก็ต พ.ศ. 2535 รวม 3 ฉบับ ออกไปอีก 2 ปี เนื่องจากการขอขยายระยะเวลามีเหตุจำเป็นและกระทำเพื่อให้การดำเนินการเป็นไปได้อย่างต่อเนื่อง ประกอบกับเรื่องดังกล่าวได้ปฏิบัติ ตามขั้นตอนที่ได้กำหนดไว้ในพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 โดยผ่านความเห็นชอบของคณะกรรมการสิ่งแวดล้อมแห่งชาติแล้ว  **มติ ครม. :** เห็นชอบในหลักการร่างประกาศดังกล่าว รวม 3 ฉบับ ตามที่ ทส. เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอ ครม. พิจารณา โดยให้รับความเห็นของ พน. และ สศช. ไปประกอบการพิจารณาด้วย แล้วดำเนินการต่อไปได้ | **หน่วยงานที่รับผิดชอบ** : ทส./กษ. (สกม.)  **ประโยชน์ที่ได้รับ :**  เนื่องจากการขอขยายระยะเวลามีเหตุจำเป็นและกระทำเพื่อให้การดำเนินการเป็นไปได้อย่างต่อเนื่อง ประกอบกับเรื่องดังกล่าวได้ปฏิบัติตามขั้นตอนที่ได้กำหนดไว้ในพระบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 โดยผ่านความเห็นชอบของคณะกรรมการสิ่งแวดล้อมแห่งชาติแล้ว  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ ๒๓/2559 วันอังคารที่ ๗ มิถุนายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่ข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **0๗0659**  **เรื่อง** **:** ร่างกฎกระทรวงให้ใช้บังคับผังเมืองรวมชุมชนคลองขลุง - ท่ามะเขือ จังหวัดกำแพงเพชร พ.ศ. ....  **สารัตถะ :** มท. เสนอ ครม. พิจารณาอนุมัติหลักการร่างกฎกระทรวงให้ใช้บังคับผังเมืองรวมชุมชนคลองขลุง – ท่ามะเขือ จังหวัดกำแพงเพชร พ.ศ. .... ตามที่คณะกรรมการผังเมืองได้ให้ความเห็นชอบแล้ว  โดยมีรายละเอียดสรุปได้ ดังนี้  มท. เสนอว่า กรมโยธาธิการและผังเมืองได้ดำเนินการวางและจัดทำผังเมืองรวมชุมชนคลองขลุง – ท่ามะเขือ จังหวัดกำแพงเพชร ในท้องที่ตำบลคลองขลุง ตำบลท่ามะเขือ และตำบลวังยาง อำเภอคลองขลุง จังหวัดกำแพงเพชร ตามขั้นตอนที่พระราชบัญญัติการผังเมือง พ.ศ. 2518 กำหนดไว้เสร็จเรียบร้อยแล้ว โดยจัดให้มีการประชุมเพื่อรับฟังความคิดเห็นของประชาชนในท้องที่ดังกล่าว และติดประกาศให้ผู้มีส่วนได้เสียได้ตรวจดูและยื่นคำร้องเป็นเวลา 90 วัน ปรากฏว่าไม่มีผู้ยื่นคำร้องซึ่งคณะกรรมการผังเมืองได้มีมติรับทราบแล้ว เมื่อวันที่ 31 มีนาคม 2552 จึงได้เสนอ ร่างกฎกระทรวงดังกล่าว มาเพื่อดำเนินการ  ความเห็นของ กษ  กษ. พิจารณาแล้วเห็นว่า เพื่อให้มาตรการทางผังเมืองรวมมีผลใช้บังคับในท้องที่ตามเขตผังเมืองรวมอันจะเป็นประโยชน์ต่อสาธารณะโดยรวม ตลอดจนเกิดความสมบูรณ์และชัดเจนในการใช้ประโยชน์ที่ดินมากยิ่งขึ้น จึงเห็นด้วย กับหลักการในการออกกฎกระทรวงดังกล่าว แต่เนื่องจากได้มีพระราชกฤษฎีกากำหนดเขตที่ดินในท้องที่บางแห่ง ในอำเภอทรายทองวัฒนา อำเภอบึงสามัคคี อำเภอคลองขลุง อำเภอขาณุวรลักษบุรี และอำเภอปางศิลาทอง  จังหวัดกำแพงเพชร ให้เป็นเขตปฏิรูปที่ดิน พ.ศ. 2553 ซึ่งการประกาศร่างกฎกระทรวงดังกล่าวอาจส่งผลกระทบ กับการใช้ประโยชน์ในพื้นที่ในเขตปฏิรูปที่ดิน จึงเห็นควรให้มีการตรวจสอบรายละเอียดแผนที่ท้ายร่างกฎกระทรวง ให้ใช้บังคับผังเมืองรวมชุมชนคลองขลุง-ท่ามะเขือ จังหวัดกำแพงเพชร พ.ศ. .... เพื่อมิให้เกิดปัญหาในการใช้ประโยชน์ เพื่อการปฏิรูปที่ดินก่อนมีการประกาศใช้บังคับต่อไป  **มติ ครม. :** 1. อนุมัติหลักการร่างกฎกระทรวงดังกล่าวตามที่ มท. เสนอ และให้ส่ง สคก. ตรวจพิจารณา โดยให้รับความเห็นของ กษ. พน. และ อก. ไปประกอบการพิจารณาด้วย แล้วดำเนินการต่อไปได้  2. ให้ มท. รับความเห็นของ สศช. ไปพิจารณาดำเนินการด้วย | **หน่วยงานที่รับผิดชอบ** : มท./กษ. (สกม.)  **ประโยชน์ที่ได้รับ :**  เพื่อให้มาตรการทางผังเมืองรวมมีผลใช้บังคับในท้องที่ตามเขตผังเมืองรวมอันจะเป็นประโยชน์ต่อสาธารณะโดยรวม ตลอดจนเกิดความสมบูรณ์และชัดเจนในการใช้ประโยชน์ที่ดินมากยิ่งขึ้น  **กำหนดรายงานผลการปฏิบัติเพื่อเสนอ ครม. :**  **-** |